LUR moet nou ingryp by NigelKriminele het boute en moere – wat dié 30 meter hoë kragmas regop hou – gesteel (Foto: Verskaf) Die VF Plus het Lebogang Maile, LUR vir samewerkende regering en tradisionele sake in Gauteng, versoek om dringend in te gryp by die kragkrisis in Nigel aan die Oos-Rand. Inwoners van dié dorp sit al sedert Sondagmiddag sonder krag weens kragtoevoer wat onderbreek is toe ŉ kragmas in die omgewing omgeval het. Dít nadat boosdoeners vermoedelik met die mas gepeuter het. Jennifer Glover, VF Plus-raadslid in die Ekurhuleni-metroraad, sê dié party is sedertdien daagliks in gesprek met die metroraad se departement van energie sowel as die bestuurder van die Nigel-kliëntedienssentrum, Ivy Nkosi, om die probleem so vinnig moontlik op te los. Maroela Media het vroeër vandeesweek berig die krag het Sondag omstreeks 16:30 afgegaan nadat die kragmas omgeval en die kragtoevoer na die dorp afgesny is. Kriminele het glo boute en moere – wat dié 30 meter hoë kragmas regop hou – gesteel. Die gewig van die kabels en spanning het veroorsaak dat die mas eindelik omgeval het. Volgens Nkosi werk die departement sedert Sondag onverpoos aan ŉ tydelike oplossing om die krag te herstel deur een van die twee stroombane te elektrifiseer wat moontlik die lading ten volle sal kan hanteer. Die proses kan egter sewe dae duur weens die voorgeskrewe munisipale regulasies vir verkrygingsprosesse. Die langtermynoplossing is om gedurende die volgende drie tot ses maande die beskadigde kraglyn te herbou wat die volle gebeurlikheidsrisiko aan ŉ bykomende stroombaan sal bied. Die VF Plus meen die kragprobleem in Nigel kan as ’n noodgeval beskou word en het nou die LUR versoek om in te gryp om herstelwerk te bespoedig. Glover wys daarop dat regulasie 36 van die Munisipale Finansiële Bestuurswet voorsiening maak vir munisipaliteite om vrystelling van die amptelike verkrygingsprosesse in uitsonderlike gevalle te verkry. Glover sê voorts die peuter met die kragmas is ’n uiters kommerwekkende verskynsel en maatreëls moet ingestel word om te voorkom dat dié soort diefstal ’n tendens raak.